**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 12.12.2023 ora 08.00 – 13.12.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 13.12.2023, ora 08.00**

**RÂURI:**

**I.N.H.G.A.** a emis o **ATENŢIONARE Hidrologică, cod galben, AVERTIZARE Hidrologică, cod portovaliu,** valabilă în intervalul **13.12.2023 ora 06:00 – 14.12.2023 ora 18:00**, vizând **scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri** pe unele râuri din bazinele hidrografice **Vişeu, Iza, Tur, Someş, Crasna, Barcău, Crişul Repede, Crişul Negru, Crişul Alb, Mureş, Bega, Timiş, Bârzava, Caraş, Nera,** cu posibile depăşiri ale **COTELOR DE APĂRARE**, astfel:

**COD GALBEN**

**În intervalul 13.12.2023 ora 06:00 – 14.12.2023 ora 18:00** pe râurile din bazinele hidrografice: Vişeu – bazin superior şi afluenţi bazin mijlociu şi inferior, Iza, Lăpuş **(judeţul Maramureş)**, Tur **(judeţul Satu Mare)**, Someşul Mare **(judeţul Bistriţa Năsăud)**, Someşul Mic – bazin amonte Ac. Gilău **(judeţele: Bihor şi Cluj)**, Crasna **(judeţele: Sălaj şi Satu Mare)**, Barcău **(judeţele: Sălaj şi Bihor)**, Crişul Repede – bazin amonte S.H. Ciucea şi afluenţii aferenţi sectorului aval S.H. Ciucea **(judeţele: Cluj şi Bihor)**, Crişul Negru **(judeţele: Bihor şi Arad)**, Crişul Alb **(judeţele: Hunedoara şi Arad)**, Arieş – bazin amonte S.H. Baia de Arieş **(judeţul Alba)**, Mureş – afluenţii aferenţi sectorului aval confluenţă cu râul Târnava **(judeţele: Alba, Sibiu, Hunedoara şi Arad)**, Bega – bazin amonte S.H. Balinţ şi afluenţii aferenţi sectorului aval S.H. Balinţ – amonte S.H. Remetea **(judeţul Timiş)**, Timiş – bazin amonte S.H. Lugoj, Bârzava – bazin amonte S.H. Moniom şi afluenţii aferenţi sectorului aval S.H. Moniom – amonte S.H. Gătaia **(judeţele: Caraş Severin şi Timiş)**, Caraş – bazin superior şi afluenţi bazin mijlociu şi inferior, Nera – bazin superior şi afluenţi bazin mijlociu şi inferior **(judeţul Caraş Severin)**.

**COD PORTOCALIU**

**În intervalul 13.12.2023 ora 16:00 – 14.12.2023 ora 12:00** pe râurile din bazinele hidrografice: Tur **(judeţul Satu Mare)**, Lăpuş – bazin superior şi afluenţi bazin mijlociu şi inferior **(judeţul Maramureş)**, Crişul Negru – bazin amonte S.H. Suştiu şi afluenţii aferenţi sectorului aval S.H. Suştiu – amonte S.H. Tinca **(judeţul Bihor)**, Crişul Alb – bazin amonte S.H. Gurahonţ şi afluenţii aferenţi sectorului aval S.H. Gurahonţ – amonte S.H. Ineu **(judeţele: Hunedoara şi Arad)**, Arieş – bazin amonte S.H. Câmpeni şi afluenţii aferenţi sectorului aval S.H. Câmpeni - amonte S.H. Baia de Arieş **(judeţul Alba)**,Bega – bazin amonte S.H. Făget şi afluenţii aferenţi sectorului aval S.H. Făget – amonte S.H. Balinţ **(judeţul Timiş)**, Timiş – afluenţii aferenţi sectorului aval S.H. Teregova - amonte S.H. Lugoj **(judeţele: Caraş Severin şi Timiş)**.

Aceaste mesaje au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

* - *ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, HUNEDOARA, MARAMUREŞ, SATU-MARE, SĂLAJ, SIBIU şi TIMIŞ – ATENŢIONARE Hidrologică, cod Galben*
* - *ALBA, ARAD, BIHOR, CARAŞ-SEVERIN, HUNEDOARA, MARAMUREŞ, SATU-MARE şi TIMIŞ – AVERTIZARE Hidrologică, cod Portocaliu*

**Debitele au fost în general staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crişuri, Mureș, Bega, Timiş, Bârzava, Moravița, Caraș, Nera, Cerna, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vișeu, Iza, Tur, Someș, Crasna, Crișul Repede, Mureș, Bârzava, pe cursurile superioare ale Bistriței, Trotuşului și Prutului şi mai mici (sub 30%) pe râurile din bazinele hidrografice: Moravița, Bârlad, Jijia, Tazlău și pe unii afluenți din bazinul Buzăului și din bazinele inferioare ale Jiului şi Oltului.

Formațiunile de gheață (gheață la maluri, năboi, pod de gheață), existente au fost în restrângere şi diminuare.

Nivelurile pe râuri la stațiile hidrometrice se situează sub **COTELE DE ATENȚIE**

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crişuri, Mureș, Bega, Timiş, Bârzava, Moravița, Caraș, Nera, Cerna, unde vor fi în creștere datorită precipitațiilor prognozate, cedării apei din stratul de zăpadă şi propagării.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din jumătatea de vest a țării, ca urmare a precipitațiilor lichide prognozate și a cedării apei din stratul de zăpadă.

Formațiunile de gheață (gheață la maluri, năboi, pod de gheață) existente, vor fi în diminuare şi restrângere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țar****ă (secțiunea Baziaș) în** **intervalul 12.12.2023 – 13.12.2023** **a fost în scădere, având valoarea de** **7700 m3/s,** peste media multianuală a lunii **decembrie 5200 m3/s.**

În aval de Porţile de Fier debitele au fost în scădere pe sectorul Gruia – Zimnicea și relativ staționare pe sectorul Giurgiu – Tulcea.

**Debitul la intrarea în** **țară (secțiunea Baziaș) va fi în scădere (7600 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 12.12.2023, ora 08.00 – 13.12.2023, ora 08.00**

**A.N.M.** a emis **o ATENŢIONARE Meteorologică, cod galben** valabilă în intervalul **13.12.2023, ora 02.00 – 14.12.2023, ora 10.00**, vizând **ploi moderate cantitativ,** conform căreia: În intervalul menționat, în Banat, Crișana, Maramureș, vestul și nordul Transilvaniei, precum și în Carpații Occidentali, nordul Carpaților Orientali și vestul Carpaților Meridionali va ploua și se vor acumula cantități de apă de 25...40 l/mp și izolat de peste 50 l/mp. La munte ploile vor determina topirea stratului de zăpadă, iar la altitudini de peste 1500 m, în nordul Carpaților Orientali, trecător vor fi precipitații mixte.

Aceast mesaj meteorologic a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, HUNEDOARA, MARAMUREŞ, MUREŞ, SATU-MARE, SĂLAJ, SUCEAVA şi TIMIŞ – ATENŢIONARE Meteorologică, cod Galben*

**În ţara,** vremea s-a încălzit în cea mai mare parte a țării. Ziua nebulozitatea a fost în general persistentă în jumătatea nordică, iar în rest cerul a devenit treptat variabil. S-au semnalat precipitații slabe, mixte, pe arii restrânse la munte, în Transilvania și în nordul Moldovei și izolat sub formă de ploaie în restul teritoriului. Din orele serii cerul s-a înnorat, iar aria ploilor s-a extins în vest și nord-vest. S-a semnalat ceață, cu precădere dimineața și noaptea, local în sud și est și pe areale mici în rest. Vântul a suflat slab și moderat, cu unele intensificări la munte, rafale de 70...90 km/h pe creste.

La ora 20 era strat de zăpadă în cea mai mare parte a zonei montane și măsura -în platformele stațiilor meteorologice- până la 48 cm în Munții Călimani, pe alocuri în Moldova și în estul și sudul Transilvaniei (3...5 cm). Temperaturile maxime au fost mai ridicate decât în mod normal pentru această perioadă (cu excepția zonei joase din Moldova și zona deltei) și s-au situat între 0 grade la Darabani și Toplița și 15 grade la Calafat, iar la ora 06 se înregistrau valori termice cuprinse între -4 grade la Bacău și 12 grade la Reșița și Oravița. Izolat, în Moldova, s-a depus polei.

*Observații: au fost emise 28 de atenționări cod galben pentru fenomene meteorologice periculoase imediate.*

**La Bucureşti,** vremea s-a încălzit față de intervalul anterior, astfel încât valorile termice au fost mai ridicate decât normele perioadei.

Cerul a avut unele înnorări la începutul zilei când trecător a plouat slab, apoi a devenit variabil, iar seara și noaptea s-a format ceață. Vântul a suflat slab și moderat. Temperatura maximă a fost de 9 grade la toate stațiile meteo, iar la ora 06 se înregistrau 0 grade la Afumați și Băneasa și 1 grad la Filaret.

**3. Prognoza meteorologică în intervalul 13.12.2023, ora 08.00 – 14.12.2023, ora 08.00**

**În ţara,** vremea va fi în general închisă, dar cu valori termice peste cele caracteristice perioadei, cu precădere în vest și sudest.

Va ploua în Banat, Crișana, Maramureș, vestul și nordul Transilvaniei, precum și în Carpații Occidentali, nordul Carpaților Orientali și vestul Carpaților Meridionali și se vor acumula cantități de apă de 20...30 l/mp și izolat de peste 50 l/mp. La munte ploile vor determina topirea stratului de zăpadă, iar la altitudini de peste 1500 m, în special în nordul Carpaților Orientali, vor fi precipitații mixte. În celelalte regiuni va fi temporar nebulozitate joasă sau ceață și pe arii restrânse va ploua slab sau va burnița. Izolat se va depune polei. Vântul va sufla slab și moderat, cu intensificări pe crestele montane, rafale de 70...80 km/h, iar cu viteze mai mici, de 40...55 km/h și în vest, centru și est. Temperaturile maxime se vor încadra în general între 3 și 13 grade, iar cele minime vor fi cuprinse, în marea lor majoritate, între 1 și 8 grade.

**La Bucureşti,** valorile de temperatură se vor situa peste mediile multianuale, astfel că temperatura maximă va fi de 7...9 grade.

Cerul va fi temporar noros și vor fi posibile ploi slabe, iar vântul va sufla slab și moderat. Temperatura minimă va fi de 1...3 grade. Vor fi condiții de ceață.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**